De Gyldne Løver

De Gyldne Løver var en dansk folkemusikgruppe, der blev dannet i 1967. De optrådte gennem årene på store og små scener over hele landet, og var især faste indslag på festivaller. Musikalsk var de inspireret af den irske folkemusik, og har en lang række udgivelser bag sig.

Historie 
De Gyldne Løver debuterede på værtshuset Den Gyldne Løve i Hjørring den 24. oktober 1967 under navnet Golden Lion Folk Group, og bestod da af Jens Bjørn-Hansen, Carsten Holst og Jens Wolffsen, der alle var lærerstuderende på Hjørring Seminarium. De næste syv år var værtshuset rammen om faste optrædener med irsk folkemusik, og gruppen opnåede en næsten kultlignende lokal popularitet, med lange kødannelser og et overfyldt koncertlokale.

Efter et par år trådte Jens Wolffsen ud af gruppen, og erstattedes i 1970 af Karl Albert Jørgensen, der siden begyndelsen havde fungeret som musikalsk vikar, ligesom Jens Memphis Nielsen, der havde været fast gæstesolist, også blev en del af det faste ensemble fra 1970. Fra 1987 blev Ib Buchholtz Hansen en del af gruppen.

I begyndelsen sang man de irske folkeviser på engelsk, men efter råd fra Gustav Winckler begyndte de at oversætte de irske sange til dansk, og dermed var grundlaget for syng-med-sange som "Hjemmebrænderiet", "Jeg er ikke som de andre" og "Ved Haw'et" skabt. Det var også på foranledning af Gustav Winckler, de skiftede navn til det mere mundrette De Gyldne Løver.

Efter nogle singleudspil udgav De Gyldne Løver i 1971 LPen "De Gyldne Løver", der gav gruppen et større gennembrud i Danmark. Siden blev det til koncerter på blandt andet Roskilde Festivalen (1980), og optrædener i Tivolis Visevershus, ligesom de var faste gæster ved Skagen Festival.

De Gyldne Løver var flere gange i Irland for at hente inspiration til gruppen. Det medførte blandt andet et musikalsk samarbejde med Sammy Lynch og Fiona Dodd.

På De Gyldne Løvers album "En omgang til" fra 1976 giver Niels Hausgård følgende karakteristik af De Gyldne Løver:

 "... store, stærke mænd er ofte løbet grædende bort fra DE GYLDNE LØVERS bord. Har man en lun sommeraften i skæret fra solens sidste stråler oplevet at sidde med LØVERNE over en kølig lædskedrik og lytte til særdeles detaillerede beretninger om mange års rejser i ind og udland, da får man den underlige følelse af, at vanviddet lurer lige om hjørnet..."

Den 8. juli 2007 modtog De Gyldne Løver den prestigefyldte Folkemusikprisen på Skagen Festival for deres musikalske virke gennem 40 år. Prisen var tidligere tilfaldet musikere og ensembler som Allan Taylor fra England, Tom Paxton fra USA, The Dubliners fra Irland og The McCalmans fra Skotland.

I 2012 meddelte De Gyldne Løver at de stopper. De sluttede karrieren med fem koncerter, hvor den sidste blev afholdt i Hjørring, hvor det hele startede. Dog opførte de to koncerter i forbindelse med deres 50 års jubilæum i 2017. En på Vendelbohus i Hjørring og en på Skråen i Aalborg. Disse koncerter var uden Jens Bjørn-Hansen, der ikke deltog af helbredsmæssige grunde.

Medlemmer 
 Carsten Holst, (født 17. december 1943 i Brønderslev), guitar og sang
 Jens Bjørn-Hansen, (født 22. marts 1944 i Frederikshavn, død 7. december 2018), banjo, mandolin og sang
 Karl Albert Jørgensen, (født 27. juli 1942 i Frederikshavn), el-bas og sang
 Jens Memphis Nielsen, (født 1. marts 1947 i Frederikshavn), fløjter og sang
 Ib Buchholtz Hansen, (født 21. december 1943 i Frederikshavn), keyboard, harmonika og sang

Udgivelser 
 1971 – De Gyldne Løver
 Jeg Ta'r Aldrig På Valsen Igen, En Træt Gammel Dreng, Fru Jensen Fra Tolne, Kevin Berry, Farvel Til Mine Venner, Tordenskjolds Var God Nok, Den Glade Rekrut, Jeg Er Ikke Som De Andre, Livets Glæder, Med Søstøvler På, Konen På Læsø, Det Gode Skiv "Martha", Pi'r, Gift Jer Aldrig Med En På 70, Ved Haw'et
 1975 – Hjemmebrændt
 Hjemmebrænderiet, De Løse Fugle, Jønnes sang, Skolelæreren & De Ti To Taller, Rottefængeren, Solen Brænder, Porterens Pris, Kræn Pæsens Begravelse, Min Lille Dreng, Lån Mig En Ti'er, Bedstefaders Morgenpibe & Jollebyggerens Reel, Drik Ud, Folkens, I Morgen Er Der Atter En Dag, 1 - 2 - 3 - 4 Fyre
 1976 – En omgang til
Bill. Mrk. Partner søges - Drømmeren - Nattens dronning - Gå hjem, lille ven - Joe Hill - Sømand Vagn - Farvel, min ven - Skipper Clement - Andres - Det er osse ligemeget - Gammeljomfruen - Skænk et par drammer - Den lange vej til København - En omgang til
 1976 – De Gyldne Løver
 1977 – En mærkelig blanding
 En Mærkelig Blanding, Den Våde Grav, En Lille En Om Morgenen, Lønningsdag, Medley: Kokken i køkkenet/Schäferhundens Farvekridt/De 4 Postbude I Badet (De Er Skøre De Romere), Vejrhanen, Kresten, Af Den Skidne Og Emmende Gjødning, La' Os Male Byen Rød, Fuld Igen, Ud Af Skolen, Medley: The Leverpølse & Håndmadder/Lendumdage/Den Er Gal I Rimmen, Jens Og Soen, Hjallerup Marked, Det Sidste Glas
 1978 – Vores værtshus
 1979 – Den Gyldne Time
 1980 – I Haw'et
Hirtshals kro - I haw'et - De flinke folk fra EM - Med slukkede lanterner - Sangen til Anne - Vaskekonen mv - Vi har rejst lang vej - Fyld op mit krus! - Fordi du ej længer er til - Zoologisk have - Skriften på væggen - Derfor blev vi spillemænd
 1981 – Løvernes Bedste (Live)
Kræn Piesens begravelse - Vores værtshus - En lille en om morgenen - Rottefængeren - 1-2-3-4 fyre - Et glas Porter og Mason's Apron - Det gode skiv Martha - Fru Jensens søn - Hjemmebrænderiet - Farvel til mine venner - Konen på Læsø - Munken fra Børglum - Kresten - Ved Rugmarkens skel - Kys mig her og der
 1981 – Så er der koncert
 1982 – Alt optaget
 1984 – Skæg & Ballader
 1987 – På mærkerne
 På Mærkerne, Den Gamle Violin, Det Fyldte Krus, Tavshed, Tante Tut, Hele Tiden, 4-Toget Til Nashville, Pigen Fra Bangsbostrand, Ude Er Godt..., Ude Med Snøren, Lad Os Være I Fred, Afsted Igen.
 1988 – De Gyldne Løver – 32 Hits
 1989 – Den Lille Cafe
 1992 – Hvor mågerne skriger
 1997 – Fæ og Folk
 Farvel Til Det Fri Liv, Hvad Skal Vi Sig' Til Børnene, Bundgarnsfiskerne, Bjæsk, Grønnedal, På Havet, Mortensens Hest, En Simpel Sømand, En Hvidmalet Bro, Jeg Si'r Det...!, Brand og Brandert, Den Syngende Gris, Vi Ses En Anden Gang, Maren Af Skagen (Live), Et Gals Porter (Live), En Lille En Om Mor'nen (Live), Vores Værtshus (Live), Medley: Ved Hawet/Jeg Er Ikke Som De Andre/På Valsen (Live), Kræn Piesens Begravelse (Live), Den Lille Café (Live), Det Gode Skib Martha (Live), Konen På Læsø (Live), Dansk Arbejde (Live), Hjemmebrænderiet (Live), Fiskerens Himmerige (Live), Lad Os Male Byen Rød (Live), Ingen Elsker Som En Vendelbo (Live)
 1998 – Vi er ikke som de andre
 2004 – Det fyldte krus
 2005 – Rødderne
 2005 – Oppe i Nord
 Send Bud Til Baren, En Skål For Morgenrøden, Oppe I Nord, Skagen Du Er Sagen, En Hvidmalet Bro, 1-2-3-4 Fyre, Pigen I Bangsbostrand, Billet MRK.: Partner Søges, Hjemmebrænderiet, En Lille Én Om Mor'nen, Konen På Læsø, Pigerne I Visse, Medley: Ved Hawet/Vi Er Ikke Som De Andre/På Valsen, Afsted Igen, Ingen Elsker Som En Vendelbo, Vi Ses En Anden Gang, Der Er Lang Vej Til Pessevaren
 2006 – Spillemænd på tur
 2007 – De Gyldne Løver 40 år
 2017 - De bedste

Sange (ikke komplet liste)

Referencer

Eksterne henvisninger 
  Historien om De Gyldne Løver 1967 - 2012 fra archive.org

 http://www.skagenfestival.dk/pages/announcement.php?id=1 
 

Folkemusikgrupper fra Danmark
Har spillet på Roskilde Festival
Musikgrupper fra 1967